b"\n_START_ARTICLE_\nFraktur (skrift)\n_START_PARAGRAPH_\nFraktur er en stilvariant av gotisk skrift, bokstaver i det latinske alfabetet formet med tunge stammer og brukne buer. Fraktur ble laget i Tyskland tidlig p\xc3\xa5 1500-tallet og brukt som trykkskrift i nord- og sentraleuropeiske omr\xc3\xa5der, ogs\xc3\xa5 Norge, fram til den gradvis, men raskt ble utkonkurrert av \xc2\xablatinske\xc2\xbb antikvabokstaver p\xc3\xa5 slutten av 1800-tallet og begynnelsen av 1900-tallet, i Tyskland f\xc3\xb8rst p\xc3\xa5 1940-tallet._NEWLINE_Fraktur var en videreutviklet, mykere og \xc3\xa5pnere variant av tekstur, boktrykkeren Johann Gutenbergs opprinnelige, gitterpregede og sammentrykte, gotiske trykkskrift fra 1400-tallet. Fraktur og andre gotiske skrifttyper skilte seg klart fra den italienske antikvaskriften som ble tatt i bruk p\xc3\xa5 samme tid, men hentet forbilder fra romerske store bokstaver og renessansens skriveskrift. Fraktur ble lenge ansett som tysk \xc2\xabnasjonalskrift\xc2\xbb og forbindes fremdeles med tysk kultur og boktrykkertradisjon. Skrifttypen er i dag fullstendig erstattet av antikva, grotesk og kursiv.\n_START_SECTION_\nEtymologi\n_START_PARAGRAPH_\nOrdet fraktur er avledet av det latinske frangere, \xc2\xabbrekke\xc2\xbb eller \xc2\xabknekke\xc2\xbb, i fortidsformen fractus, det vil si \xc2\xabbrukket\xc2\xbb. Ordet fraktur er ogs\xc3\xa5 fagbetegnelsen p\xc3\xa5 beinbrudd i medisinsk sammenheng. Samlebetegnelsen gotisk skrift brukes ofte litt upresist om den s\xc3\xa6rtyske formvarianten fraktur. Fraktur kan kalles german print eller blackletter p\xc3\xa5 engelsk.\n_START_SECTION_\nFrakturskrift i dag\n_START_PARAGRAPH_\nFrakturbokstaver brukes sjelden i dag.  Som annen gotisk skrift brukes de bare som typografisk dekor og effektskrift i overskrifter p\xc3\xa5 plakater og annet for \xc3\xa5 gi bestemte assosiasjoner, blant annet til gamle tider, gotiske romaner og ikke minst tysk kultur og historie, kanskje s\xc3\xa6rlig nasjonalsosialismen. Varianter av fraktur er fortsatt s\xc3\xa5vidt i bruk i \xc3\x98sterrike, Bayern og andre deler av Tyskland, for eksempel p\xc3\xa5 gateskilt, veggdekor, menyer og annet som skal signalere \xc2\xabtradisjon\xc2\xbb og gammel, tysk bonde- og h\xc3\xa5ndverkskultur. _NEWLINE_P\xc3\xa5 grunn av nazistenes bruk av frakturstilen p\xc3\xa5 1930-tallet, vil mange i Vesten forbinde skrifttypen med denne perioden og f\xc3\xa5 negative assosiasjoner til tysk h\xc3\xb8yreekstremisme og \xc2\xabhvit rasisme\xc2\xbb. Denne stigmatiseringen har f\xc3\xb8rt til at det i visse sammenhenger n\xc3\xa6rmest er tabu \xc3\xa5 bruke fraktur; skriften f\xc3\xa5r dermed en \xc2\xabladning\xc2\xbb som kan utnyttes b\xc3\xa5de av nynazister og andre, ikke-politiske subkulturer. Mens nynazismens bruk av skrifttypen viser historiske linjer til tysk nasjonalsosialisme, kan for eksempel goth-ungdommer og svartkledde heavy metall-fans' bruk av tung fraktur knytte an til en \xc2\xabgotisk estetikk\xc2\xbb fra engelsk romantikk, men ogs\xc3\xa5 markere en slags provokasjon mot det etablerte samfunnet generelt. _NEWLINE_Norske aviser brukte stort sett gotisk skrift p\xc3\xa5 1800-tallet. Aftenposten, grunnlagt 1860, sl\xc3\xb8yfet fraktur i br\xc3\xb8dteksten p\xc3\xa5sken 1912, men har beholdt skrifttypen, med lang s, i avishodet og logoen. Det samme gjelder en rekke norske aviser som ble grunnlagt da, s\xc3\xa6rlig politisk konservative. Ogs\xc3\xa5 tradisjonsrike aviser i utlandet, for eksempel The New York Times, bruker gotiske bokstaver i avishodet._NEWLINE_Fraktur, s\xc3\xa6rlig i form av den fete fonten Fette Fraktur, har ogs\xc3\xa5 tidvis blitt brukt som dekorativt stilelement i hiphop-kulturen og liknende milj\xc3\xb8er. Bruken har ingenting med nynazisme \xc3\xa5 gj\xc3\xb8re, men har oppst\xc3\xa5tt uavhengig av den erketyske tradisjonen. Den historiske forklaringen skal g\xc3\xa5 tilbake til 1500-tallet da den nye boktrykkerkunsten spredte seg fra tysk kulturomr\xc3\xa5de videre til Nederland, deriblant De spanske Nederlandene (tilsvarer omtrent dagens Belgia). De tyske fontene skal derfra ha kommet til Spania og blitt f\xc3\xb8rt videre til de nye koloniene i S\xc3\xb8r-Amerika. Her ble fraktur blant annet brukt som trykkskrift i bibler. Denne tradisjonen ble ogs\xc3\xa5 videref\xc3\xb8rt til Mexico. I moderne tid skal s\xc3\xa6rlig innsatte i fengsler i disse omr\xc3\xa5dene, som alts\xc3\xa5 var preget av en kristen kultur med bruk av fraktur, begynt med tatoveringer skrevet med denne kjente fonten. I noen milj\xc3\xb8er har visse kriminelle h\xc3\xb8y status, og moten skal ha spredt seg til subkulturer blant unge hispanics i California og resten av USA, etniske grupper med r\xc3\xb8tter til Latin-Amerika.\n_START_SECTION_\nFraktur i TeX og Unicode\n_START_PARAGRAPH_\nBokstaver i fraktur kan skrives ved hjelp av fonten \\mathfrak i TeX, et fritt typografisk tekst- og layoutsystem som s\xc3\xa6rlig brukes til \xc3\xa5 framstille komplekse matematiske formler:_NEWLINE_Bokstavene kan ogs\xc3\xa5 gjengis ved hjelp av Unicode, et sv\xc3\xa6rt omfattende sett av ulike tegn og fonter som en industristandard som st\xc3\xb8ttes av de fleste datamaskinene i dag:_NEWLINE_\xf0\x9d\x94\x84 \xf0\x9d\x94\x85 \xe2\x84\xad \xf0\x9d\x94\x87 \xf0\x9d\x94\x88 \xf0\x9d\x94\x89 \xf0\x9d\x94\x8a \xe2\x84\x8c \xe2\x84\x91 \xf0\x9d\x94\x8d \xf0\x9d\x94\x8e \xf0\x9d\x94\x8f \xf0\x9d\x94\x90 \xf0\x9d\x94\x91 \xf0\x9d\x94\x92 \xf0\x9d\x94\x93 \xf0\x9d\x94\x94 \xe2\x84\x9c \xf0\x9d\x94\x96 \xf0\x9d\x94\x97 \xf0\x9d\x94\x98 \xf0\x9d\x94\x99 \xf0\x9d\x94\x9a \xf0\x9d\x94\x9b \xf0\x9d\x94\x9c \xe2\x84\xa8_NEWLINE_\xf0\x9d\x94\x9e \xf0\x9d\x94\x9f \xf0\x9d\x94\xa0 \xf0\x9d\x94\xa1 \xf0\x9d\x94\xa2 \xf0\x9d\x94\xa3 \xf0\x9d\x94\xa4 \xf0\x9d\x94\xa5 \xf0\x9d\x94\xa6 \xf0\x9d\x94\xa7 \xf0\x9d\x94\xa8 \xf0\x9d\x94\xa9 \xf0\x9d\x94\xaa \xf0\x9d\x94\xab \xf0\x9d\x94\xac \xf0\x9d\x94\xad \xf0\x9d\x94\xae \xf0\x9d\x94\xaf \xf0\x9d\x94\xb0 \xf0\x9d\x94\xb1 \xf0\x9d\x94\xb2 \xf0\x9d\x94\xb3 \xf0\x9d\x94\xb4 \xf0\x9d\x94\xb5 \xf0\x9d\x94\xb6 \xf0\x9d\x94\xb7_NEWLINE_\xf0\x9d\x95\xac \xf0\x9d\x95\xad \xf0\x9d\x95\xae \xf0\x9d\x95\xaf \xf0\x9d\x95\xb0 \xf0\x9d\x95\xb1 \xf0\x9d\x95\xb2 \xf0\x9d\x95\xb3 \xf0\x9d\x95\xb4 \xf0\x9d\x95\xb5 \xf0\x9d\x95\xb6 \xf0\x9d\x95\xb7 \xf0\x9d\x95\xb8 \xf0\x9d\x95\xb9 \xf0\x9d\x95\xba \xf0\x9d\x95\xbb \xf0\x9d\x95\xbc \xf0\x9d\x95\xbd \xf0\x9d\x95\xbe \xf0\x9d\x95\xbf \xf0\x9d\x96\x80 \xf0\x9d\x96\x81 \xf0\x9d\x96\x82 \xf0\x9d\x96\x83 \xf0\x9d\x96\x84 \xf0\x9d\x96\x85_NEWLINE_\xf0\x9d\x96\x86 \xf0\x9d\x96\x87 \xf0\x9d\x96\x88 \xf0\x9d\x96\x89 \xf0\x9d\x96\x8a \xf0\x9d\x96\x8b \xf0\x9d\x96\x8c \xf0\x9d\x96\x8d \xf0\x9d\x96\x8e \xf0\x9d\x96\x8f \xf0\x9d\x96\x90 \xf0\x9d\x96\x91 \xf0\x9d\x96\x92 \xf0\x9d\x96\x93 \xf0\x9d\x96\x94 \xf0\x9d\x96\x95 \xf0\x9d\x96\x96 \xf0\x9d\x96\x97 \xf0\x9d\x96\x98 \xf0\x9d\x96\x99 \xf0\x9d\x96\x9a \xf0\x9d\x96\x9b \xf0\x9d\x96\x9c \xf0\x9d\x96\x9d \xf0\x9d\x96\x9e \xf0\x9d\x96\x9f<"